ຜູ້ນໍາສະຫະລັດບັນລຸ ຂໍ້ຕົກລົງກັນ ກ່ຽວກັບ ໜີ້ສິນຂອງຊາດ (ເບິ່ງວີດີໂອ)
ທໍານຽບຂາວບັນລຸຂໍ້ຕົກລົງກັນກັບຄະນະນໍາພາລັດຖະສະພາ ກ່ຽວກັບໜີ້ສິນຂອງຊາດ.
ປະທານາທິບໍດີບາຣັກໂອບາມາແຫ່ງສະຫະລັດໄດ້ບັນລຸຂໍ້ຕົກລົງກັນກັບ ຄະນະຜູ້ນໍາລັດ ຖະສະພາ ກ່ຽວກັບຂໍ້ຕົກລົງປະນີປະນອມກັນສະບັບນຶ່ງ ເພື່ອຍົກລະດັບການກູ້ຢືມເງິນ ຂອງປະເທດຂຶ້ນແລະປ້ອງກັນບໍ່ໃຫ້ລັດຖະບານຕົກຢູ່ໃນສະຖານນະການບໍ່ສາມາດຈ່າຍ ໜີ້ສິນຂອງຕົນໄດ້ ຊຶ່ງບໍເຄີຍມີມາກ່ອນນັ້ນ ທ່ານໂອບາມາໄດ້ອອກມາຖະແຫລງຕໍ່ພວກນັກຂ່າວທີ່ທໍານຽບຂາວໃນຄືນວັນອາທິດວານນີ້ ວ່າ ຂໍ້ຕົກລົງທີ່ສະເໜີໄປນີ້ຈະຕັດຄ່າໃຊ້ຈ່າຍລົງ 1 ພັນຕື້ໂດລາໃນໄລຍະ 10 ປີຕໍ່ໜ້າ ແລະ ຈັດຕັ້ງຄະນະກໍາມະການ ທີ່ປະກອບດ້ວຍທັງສອງພັກຂຶ້ນໃນລັດຖະສະພາ ເພື່ອຫາທາງຕັດ ຄ່າໃຊ້ຈ່າຍລົງອີກໃຫ້ໄດ້ ຢ່າງຫລວງຫລາຍ ທ່ານໂອບາມາກ່າວວ່າ ຄະນະກໍາມະການທີ່ ວ່ານີ້ ຈະພິຈາລະນາເບິ່ງທາງເລືອກທຸກຢ່າງ ຮວມທັງການຂຶ້ນພາສີແລະຕັດໂຄງການສະ ຫວັດດີການສັງຄົນສົງເຄາະລົງເຊ່ນໂຄງການຮັກສາພະຍາບານຄົນເຖົ້າ Medicare ເປັນຕົ້ນ ສະພາຍັງຈະຕ້ອງຮັບຜ່ານຂໍ້ສະເໜີປະນີປະນອມກັນນີ້ຢູ່ ຊຶ່ງຄາດວ່າ ຈະຜ່ານຢູ່ໃນສະພາ ສູງທີ່ພັກເດໂມກຣັດມີສຽງຂ້າງຫລາຍນັ້ນ ແຕ່ຈະປະເຊີນກັບການຄັດຄ້ານຫລາຍຂຶ້ນໃນ ສະພາຕໍ່າ ບ່ອນທີ່ພັກຣີພັບບລິກັນມີສຽງຂ້າງຫລາຍ ການລົງມະຕິກັນອາດສາມາດມີ ຂຶ້ນໃນວັນຈັນ ມື້ນີ້ກໍເປັນໄດ້ ແລະຄະນະນໍາພາຈາກທັງສອງພັກໃນລັດຖະສະພາກ່າວວ່າ ພວກເຂົາເຈົ້າຄາດວ່າຈະໄດ້ຮັບສຽງສະໜັບສະໜຸນພຽງພໍ ເພື່ອຮັບຜ່ານຂໍ້ຕົກລົງດັ່ງກ່າວ ທີ່ຈະອໍານວຍໃຫ້ສະຫະລັດກູ້ຢືມເງິນເພີ່ມຂຶ້ນໄດ້ກາຍລະດັບ 14 ພັນ 300 ຕື້ໂດລານັ້ນ ປະທານາທິບໍດີໂອບາມາ ເອີ້ນຂໍ້ສະເໜີດັ່ງກ່າວເປັນການປະນີປະນອມກັນທີ່ອໍານວຍໃຫ້ປະເທດຫລີກລ່ຽງຈາກສະພາບການທີ່ບໍ່ສາມາດຈ່າຍໜີ້ສິນຂອງຕົນໄດ້ ໃນຂະນະທີ່ລົດການຂາດດຸນງົບປະມານລົງຢ່າງ ຫລວງຫລາຍນັ້ນ ທ່ານກ່າວຕໍ່ໄປວ່າ ການທີ່ບໍ່ສາມາດຈ່າຍຄ່າໜີ້ສິນ ຂອງຕົນໄດ້ນັ້ນ ຈະສົ່ງຜົນເສຍຫາຍຢ່າງຮ້າຍແຮງໃຫ້ແກ່ເສດຖະກິດຂອງສະຫະລັດ